Liiklusõnnetuste põhjuste väljaselgitamise ekspertkomisjon

Võru Linnavalitsus 13.11.2025

Jüri tn 11, 65608

Võru linn

[info@voru.ee](mailto:info@voru.ee)

Väljavõte liiklusõnnetuse kokkuvõttest

Edastan teadmiseks ja liikluskeskkonna parandamiseks tehtud ettepanekute realiseerimise otsustamiseks väljavõtte liiklusõnnetuste põhjuste väljaselgitamise ekspertkomisjoni poolt koostatud liiklusõnnetuse kokkuvõttest.

|  |  |
| --- | --- |
| **Liiklusõnnetuse number** | **25-17** |
| Liiklusõnnetuse aeg | 17.06.2025 kell 10:41, teisipäev |
| Liiklusõnnetuse koht | 9190017 Jüri tänav 1,67 km Võru linn, Võru maakond |
| Liiklusõnnetuse koha koordinaadid | X 6414743 Y 678618 |
| Liiklusõnnetuses osalenud sõidukeid | 1 |
| Liiklusõnnetuses osalenud isikuid | 2 |
| Liiklusõnnetuses vigastatuid | 0 |
| Liiklusõnnetuses hukkunuid | 1 |
|  |  |

**1. Liiklusõnnetuse toimumise koha kirjeldus**

1.1. Sündmuskoht asub Võru maakonnas, Võru linnas, Jüri tänaval nr 9190017 kilomeetril 1,67, mis on kohalik tee. Luha tn poolt Piiri tn poole vaadelduna (sõiduki liikumissuunast lähtuvalt) on tegemist sirge lõiguga. Mõlemal pool sõiduteed on kõnniteed, mis on eraldatud äärekividega. Lõigul on reguleerimata ülekäigurada, mis on tähistatud kollakasrohelise taustaekraanidega liiklusmärkidega nr 543/544 ja teekattemärgistega 945a. Sõiduki liikumissuunast lähtuvalt, tee paremal pool, vahetult peale ülekäigurada on bussipeatus ning samal teepoolel on ka elamud. Vasakul pool teed asub vahetult kõnnitee taga, äärekiviga eraldatud parkla. Parkla kõrval asub turg ja kauplused. Reguleerimata ülekäiguraja märgised kulgevad sirgjooneliselt läbi parkla ja üle tänava. Parkla ja sõidutee eralduskohas (kõnniteel) on selgesti arusaadav punast värvi sillutiskividega katkestus.

1.2. Sõidutee on asfaltkattega, tänava teekatte laius teeületuskohas on 11,4 meetrit. Teekate on märgistatud telgjoonega, bussipeatuse eraldusjoonega ja ülekäiguraja märgistega. Sõiduki liikumissuunast lähtuvalt on paremal pool sõiduteed bussipeatuse 2,6 meetri laiune kiilu osa, parempoolne sõidurada on laiusega 4,6 meetrit ja vasakpoolne sõidurada laiusega 4,2 meetrit. Sõidutee paremal pool on äärekiviga eraldatud 2,7 meetri laiune kivisillutisega kõnnitee ja vasakul pool teed 3,0 meetri laiune äärekiviga eraldatud kivisillutisega kõnnitee. Sõiduteest vasakul oleva parkla on asfaltkattega ja laiusega 13 meetrit. Sõidutee kate on vähesel määral kulunud, kuid rahuldavas seisukorras. Telgjoone märgis on heas seisukorras ja kulumata. Bussipeatuse eraldusjoon osaliselt puudub. Ülekäiguraja märgised on hinnanguliselt 50 % osas kulunud, kuid siiski märgatavad. Liiklussagedus liiklusõnnetuse toimumiskohas on hinnanguliselt 670 sõidukit tunnis ja keskmine liiklussagedus 6100 sõidukit ööpäevas. Lubatud suurim kiirus 50 km/h.

1.3. Liiklusõnnetus juhtus valgel ajal. Teekate oli niiske, ilm pilvine, kuid õnnetuse hetkel sadu ei olnud. Õhutemperatuur oli 14°.

1.4. Sündmuskoha läheduses on viimase viie aasta jooksul registreeritud 4 varalise kahjuga liiklusõnnetust, kus on tegemist olnud sõidukite kokkupõrgetega parklas ja juurdesõiduteede lõikumiskohtadel.

**2. Liiklusõnnetuse lühikirjeldus**

2.1. Liiklusõnnetuses osalesid:

* jalakäija, 77-aastane naine;
* sõiduauto Toyota Yaris, mida juhtis 75-aastane mees.

2.2.  Võru linnas Jüri tänaval Turu bussipeatuse juures asuval jalakäijate ülekäigurajal sõitis sõiduauto Toyota Yaris otsa teed ületanud jalakäijale. Toyota juhi sõnul ületas naine teed vahetult pärast ülekäigurada. Toyotale vastu liikunud tunnistaja sõnul liikus aga jalakäija ülekäigurajal. Tunnistaja peatus ülekäiguraja ees, et hukkunud jalakäijale teed anda. Kui jalakäija oli ületanud tunnistaja sõiduraja, alustas tunnistaja liikumist. Samal ajal nägi vastuliikunud Toyotat ülekäigurajale lähenemas ja siis kuulis pauku ning nägi tahavaatepeeglist, kuidas jalakäija õhku paiskus.  Naine sai autolt löögi, kukkus ja kaotas teadvuse. Toyota juhi sõnul ta jalakäijate enne talle otsa sõitmist ei näinud. Kiirabi toimetas kannatanu haiglasse, kus jalakäija saadud vigastustesse suri.

**3. Liikluskeskkonda puudutavad riskitegurid ja muud asjaolud**

3.1. Intensiivse liiklusega tänavalõik. Pikk, üle kahe sõiduraja ja bussipeatuse laienduse kulgev reguleerimata ülekäigurada.

3.2. Tegemist oli turupäevaga ning ülekäiguraja kõrval olevas parklas ja parkla kõrval turul oli tavapärase päevaga võrreldes rohkem rahvast.

**4. Ettepanekud liikluskeskkonna parandamiseks konkreetse liiklusõnnetuse toimumise kohal**

4.1. Vähendada ületuskoha pikkust ja rajada sõiduradasid eraldav liiklussaar või sõidutee äärsete liiklussaartega (nn "keelekestega") ülekäigurada. Alternatiivseks lahenduseks rajada Turu parkla lõigul tõstetud ala või künnis ülekäiguraja juurde ning alandada lubatud suurim sõidukiirus 40 km/h.

4.2. Kiire meetmena uuendada teekattemärgiseid ja lisada ülekäiguraja ette märgised 971b „Teeületuskoha eeltähis”. Märgised 971b tuleks Võru linnas rajada kõigile reguleerimata ülekäiguradadele, mis asuvad sirgetel lõikudel.

Hindamaks tehtud ettepanekute asjakohasust, palun tagasisidet, kas kavandate ettepanekute või teiste meetmete rakendamist. Kui mitte, siis on oleks komisjoni jaoks oluline teada, mis põhjustel neid ei rakendatud.

Lugupidamisega

Villu Vane

komisjoni esimees

liiklusohutuse osakond

/allkirjastatud digitaalselt/

5093712

[villu.vane@transpordiamet.ee](mailto:villu.vane@transpordiamet.ee)